Der var panik på Egholm torsdag aften, da en 51-årig mand gik påvirket rundt med en pistol i hånden. Han gik tæt ved restaurant Kronborg, hvor der blev holdt børnefødselsdag. - Der ringer et vidne ind til politiet, som siger, at han har set manden meget påvirket, og han har puttet patroner i pistolen. Der er panik hos forældre og børn på øen, siger vagtchef Henrik Bech fra Nordjyllands Politi. Politiet sender med det samme en større styrke af sted til Limfjordsøen. - Politiet ser manden, så snart de ankommer til øen. De kan se, han har en pistol og trækker alle våben. De har også hundene med. Han overgiver sig hurtigt, og det viser sig, at det er en splatterpistol, som til forveksling ligner en rigtig pistol, forklarer Henrik Bech. Manden er nu anholdt. Han vil blive sigtet for trusler efter straffelovens § 266, når han bliver ædru.

Opsummering:
Nordjyllands Politi sendte torsdag aften en større politistyrke til Egholm, da en mand gik rundt med en pistol 50 meter fra en børnefødseldag.